SET พรุ่งนี้ฟื้น ลุ้นยืนเหนือ 1,400
โบรกฯมองแนวโน้มการลงทุนในวันพรุ่งนี้ (17 พ.ค.) ตลาดฯยังมีภาพของการฟื้นตัวได้ โดยดัชนีฯควรจะยืนเหนือ 1,400 จุด พร้อมให้แนวรับ 1,390-1,385 จุด ส่วนแนวต้าน 1,406-1,411 จุด
16 พ.ค. 2559

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (16 พ.ค.) ถือว่าผิดไปจากความคาดหวัง เนื่องจากตัวเลขผลิตภัณฑ์มวลรวมภายในประเทศ (GDP) งวดไตรมาส 1/59 ของไทยที่ออกมาดี น่าจะดึงหุ้นในกลุ่ม Domestic ปรับขึ้นไปได้ แต่ตลาดฯกลับ re-act ในเชิงบวกได้ไม่มาก และถูกขายทำกำไรออกมามากกว่า ซึ่งมองว่านักลงทุนอาจจะยังไม่สบายใจ จึงเป็นลักษณะของการเล่นรอบอยู่
อย่างไรก็ตาม มองว่าตลาดฯยังน่าจะเป็นภาพของการฟื้นตัวขึ้นได้ จากความเชื่อมั่นที่มีมากขึ้น และเงินดอลลาร์สหรัฐฯก็ยังอ่อนค่าอยู่ อีกทั้งจะมีรายงานผลการประชุมของธนาคารกลางสหรัฐ (FED) ในเดือนเม.ย.ที่จะออกมาในสัปดาห์นี้ คาดว่าน่าจะออกมาในเชิงบวก ตรงนี้ทำให้ราคาสินทรัพย์เสี่ยง สินค้าโภคภัณฑ์ น่าจะดีขึ้นได้ ด้านตลาดหุ้นอื่นในภูมิภาคเอเชียวันนี้ส่วนใหญ่ยืนในแดนบวกราว 0.6-0.8% ส่วนตลาดในยูโรปติดลบเฉลี่ย 0.7%
แนวโน้มการลงทุนในวันพรุ่งนี้ (17 พ.ค.) มองว่าตลาดฯยังมีภาพของการฟื้นตัวได้ โดยดัชนีฯควรจะยืนเหนือ 1,400 จุด พร้อมให้แนวรับ 1,390-1,385 จุด ส่วนแนวต้าน 1,406-1,411 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
IVL ปิดที่ 31.00 บาท ลดลง 1.25 บาท
JAS ปิดที่ 4.68 บาท เพิ่มขึ้น 0.20 บาท
AOT ปิดที่ 391.00 บาท ลดลง 5.00 บาท
CPF ปิดที่  28.50 บาท เพิ่มขึ้น 0.50 บาท
BDMS ปิดที่ 23.50 บาท ลดลง 0.30 บาท
 
ที่มา: สำนักข่าวอินโฟเควสท์